Here is a page extracted from Wikipedia that may contain CSS, HTML, and a lot of unformatted text.

Title: Luengas occitanorromanicas
Content: As luengas occitanorromanicas u galonarbonenses (en catalán llengües occitanoromàniques, en occitán lengas occitanoromanicas) son una branca d'as luengas romances en as que s'incluyen l'idioma occitán, l'idioma catalán y, seguntes bellas fuents, o navarro-aragonés.

Estensión
O grupo cubre as luengas d'o sud de Francia (Occitania incluyindo-ie Catalunya Norte), parti oriental d'Espanya (Catalunya, o País Valenciano, as Islas Balears, a Francha Oriental d'Aragón, o Carche), Andorra, Mónegue, partis d'Italia (Vals Occitanas, L'Alguer, Guardia Piemontesa) y, historicament o Condau de Tripoli y as posesions d'a Corona d'Aragón. A existencia d'iste grupo de luengas ye discutida tanto dende o punto d'anvista lingüistico como politico.

Clasificación
D'alcuerdo con bels lingüistas, tanto l'occitán como o catalán habrían d'estar consideradas luengas galorromanicas. Atros lingüistas tienen dandalos con l'occitán, encara que consideran a o catalán como parti d'as luengas iberorromanicas.

O motivo d'a discusión ye tanto politico como lingüistico, ya que a deseparación entre luengas galorromanicas y iberorromanicas sigue a linia de l'actual muga entre os estaus de Francia y Espanya, y isto ye basau mas en criterios territorials que historicos y lingüisticos. Un d'os mayors esfensors d'a unidat d'as luengas d'a Peninsula Iberica estió o filologo gallego Ramón Menéndez Pidal, mientres que por muito tiempo atros como Wilhelm Meyer-Lubke (Das Katalanische, Heidelberg, 1925) heban refirmau a ideya d'a relación entre occitán y catalán .

En a Edat Meya, mientres os cinco sieglos (VIII a XIII) de converchencia politica y social d'istos territorios, no existiba una distinción u deseparación clara entre occitán y catalán. Asinas por eixemplo, o trobaire provenzals Albertet de Sestaró, deciba: "Monchos, deciz-me d'alcuerdo a os vuestros conoiximientos qui son millor: os franceses u os catalans? y alavez astí meteré a Gascunya, Provenza, Lemosín, Auvernia y Viennois, tanimientres serán tierra de dos reis." En Marsiella, bi ha una canción tipica provenzal que se diz Canción catalana. (M. Milà i Fontanals, De los Trobadores en España, p. 487)

Variants internas
Encara que a mayoría de lingüistas deseparan o catalán de l'occitán, as dos luengas han estau tractadas como una en estudios de lingüistas occitans mirando de clasificar os dialectos d'ista luenga en grupos supradialectals.
Iste ye o caso de Pierre Bec y, mas recientment, de Domergue Sumien.
Os dos unen as catalán, gascón y parti d'o lengadocián en un grupo aquitano-pirenenco u pre-iberico y deixan a resta de l'occitán en un (Sumien: arverno-mediterranio) u dos grupos (Bec: arverno-mediterranio, occitán central).

Referencias